Vallettan kauppahalli

Vallettan kauppahalli (, ) on 1800-luvulla rakennettu kauppahalli Maltan pääkaupungissa Vallettassa. Kauppahalli on historiallisesti merkittävä, sillä se on ensimmäinen rakennus Maltalla, joka on rakennettu suurimmaksi osaksi raudasta. Vallettan kauppahalli vaurioitui pahasti toisen maailmansodan pommituksissa.
Kauppahallin kukoistus kääntyi alamäeksi 1970-luvulla. 1980-luvulla kauppahalli yritettiin uudelleenbrändätä nimellä "Ixtri Malti" (osta maltalaista), mutta yritys epäonnistui. Kauppahallin alamäki jatkui, kunnes se remontoitiin vuosina 2016-2017. Uusi kauppahalli is-Suq tal-Belt, joka tarkoittaa maltaksi kaupungin kauppahallia, avattiin tammikuussa 2018. Nykyisin kauppahallissa toimii useita ravintoloita sekä supermarket kellarikerroksessa.
Historia.
Ensimmäinen kauppahalli.
1500-luvulla kauppahallin paikalla sijaitsi Piazza del Malcantone -aukio. Aukiota käytettiin esittelemään, nöyryyttämään ja kiduttamaan ihmisiä, jotka oli tuomittu rikoksista ennen heidän hirttämistään Florianassa. Tämän lisäksi aukiota käytettiin markkinapaikkana, jossa viljaa ja maataloustuotteita myytiin. Paikalle rakennettin ensimmäinen kauppahalli Johannittain ritarikunnan aikakaudella. Tämä ensimmäinen kauppahalli oli kaksikerroksinen barokkityylinen rakennus. Rakennuksen keskellä oli sisäpiha ja suihkulähde. Sisäpihan ympäri kulki arkadit, joissa sijaitsi kauppoja kahdessa kerroksessa. Vuonna 1784 rakennuksessa oli kaksi sisäänkäyntiä, joista toinen johti nykyiselle Triq il-Merkanti -kadulle ja toinen Triq San Pawl -kadulle. Rakennus purettiin brittien valtakaudella johtuen puhtaanapito-ongelmista. Vuosien 2016-2017 nykyisen kauppahallin korjauksessa löytyi jäänteitä Vallettan ensimmäisestä kauppahallista, kuten kallioon kaiverrettuja sadevesisäiliöitä ja seinien osia. Löytöjen perusteella arkeologit pystyivät luomaan 3D rekonstruktaarion rakennuksesta.
Kauppahallin paikalle oli olemassa ehdotus protestanttisen kirkon rakentamisesta, mutta suunnitelma ei koskaan toteutunut.
Nykyinen kauppahalli.
Suunnitelmat uuden katetun markkinatilan rakentamisesta Vallettaan aloitettiin vuonna 1845. Vallettan kauppahalli rakennettiin 1859-1861. Paikalla oli aikaisemmin sijainnut vanha vankila. Vallettan nykyisen kauppahallin suunnitteli Hector Zimelli, mutta se valmistui Emanuele Luigi Galizian valvonnassa. Rakennuskustannukset olivat 3934 puntaa. Alunperin kauppahallissa sijaitsi 153 myyntipistettä, sekä 65 kellaria. Rakennusmateriaaleina on käytetty rautaa, sekä kalkkikiveä. Rakennuksen katto on tehty työstetystä raudasta, joka on pohjustettu puulla. Kattoa kannattelee raudasta valmistetut pylväät. Rautaelementtien metalli on kierrätetty saaren aiemmista rekennuksita, kuten laivaston leipomosta, sekä Corradino vankilasta.
Kauppahallin rakentamisessa on otettu inspiraatiota Lontoon Covent Gardenista ja Pariisin Halles Centralesista. Valletan kauppahallin rakentaminen vaikutti samanlaisten projektien aloittamiseen muualla Brittiläisessä imperiumissa, kuten Kalkuttassa.
Vallettan kauppahalliin ostui ilmapommi 7. huhtikuua 1942 toisen maailmansodan aikana. Rakennuksesta tuhoutui kolmannes. Vaurioituneet osat korjattiin myöhemmin, mutta korjauksia ei tehty alkuperäisen mallin mukaisesti, jonka vuoksi kauppahallin katon symmetria katosi. Vuonna 1966 kauppahalli ei täyttänyt enää hygieniavaatimuksia, ja se peruskorjattiin. Vuonna 1970 rakennukseen avattiin kaksi uutta kerrosta, sekä kaksi hissiä. Kauppahalli kukoisti vielä muutamia vuosia, ennen kuin sen alamäki alkoi 1970-luvun puolivälissä.
Vuonna 1982 kauppahalli siirrettiin Florianaan ja vuotta myöhemmin Vallettan kauppahalli uudelleenbrändättiin ostosarkadiksi nimeltä "Ixtri Malti" (osta maltalaista). Uudelleenbrändäys oli täysi epäonnistuminen ja kauppahalli siirtyi takaisin Vallettaan 1989. Tästä huolimatta toiminnan alamäki jatkui. Maltan ympäristö- ja kaavoitusviranomainen ("L-Awtorità ta’ Malta dwar l-Ambjent u l-Ippjanar") listasi Vallettan kauppahallin suojeluluokkaan 1 kuuluvaksi kansalliseksi monumentiksi 28. maaliskuuta 2012.
Vuonna 2016 kauppahallia alettiin restauroimaan osittain johtuen Vallettan saamasta Euroopan kulttuuripääkaupunki 2018 -statuksesta.